Diari Oficial de la Generalitat Valenciana


Sumari del DOGV 7207, del 05-02-2014 (2014/835)

RESOLUCIÓ de 21 de gener de 2014, de la Subdirecció General de Relacions Laborals, per la qual es disposa el registre i la publicació del text del conveni col·lectiu de l'empresa Working Spain, SLU (Codi: 18166125663393).
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7207

Data del DOGV
:   05-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/835


Data del document
:   21-01-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 21 de gener de 2014, de la Subdirecció General de Relacions Laborals, per la qual es disposa el registre i la publicació del text del conveni col·lectiu de l'empresa Working Spain, SLU (Codi: 54683357357031). [2014/835]  
Vist el text del conveni col·lectiu de l'empresa Working Spain, SLU, subscrit per la comissió negociadora integrada per un representant de l'empresa i pel representant unitari dels treballadors, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar que siga inscrit en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text del conveni.  
  
Segon  
Disposar que siga publicat en el Diari Oficial de la Comunitat Valenciana.  
  
València, 21 de gener de 2014.- El subdirector General de Relacions Laborals: Reyes Maximiliano Coronado Coronado.  
  
  
  
  
CONVENI COL·LECTIU D'EMPRESA WORKING SPAIN, SLU  
  
Article 1. Àmbit personal  
El present conveni col·lectiu regula les relacions de treball entre l'empresa Working Spain, SLU, i el seu personal, siga quina siga la seua zona habitual de treball o en la qual puguen realitzar la seua activitat, de conformitat amb les necessitats d'atenció a les comandes de servicis rebudes, o els contractes d'explotacions industrials realitzats i siga quina siga l'activitat realitzada o lloc de treball ocupat.  
  
Article 2. Àmbit funcional  
Les normes d'este conveni seran aplicables a tots els centres de treball propis de l'empresa, així com a tots aquells que es puguen establir en el futur i als treballadors dedicats conjuntament a la prestació a tercers en règim d'externalització entre altres els següents servicis:  
  
- Servicis d'hostaleria en general, servicis de recepció, cambrers de barra i sala, neteja d'habitacions i zones nobles incloent-hi la gestió i l'ajuda en menjadors de col·lectivitats, servicis d'animadores, etc.  
  
- Servicis de neteja en general ja siguen industrials, d'hostaleria oficina i qualssevol altres.  
- Servicis de manteniment integral de qualsevol tipus d'edificis i instal·lacions.  
- Servicis de logística i gestió de magatzems i mercaderies incloent-hi el seu transport, emmagatzematge i distribució.  
- Servicis relacionats amb processos auxiliars, en cadenes de producció i en activitats industrials.  
  
Article 3. Àmbit territorial  
El present conveni serà aplicable a la Comunitat Valenciana.  
  
  
Article 4. Vigència   
El present conveni entrarà en vigor des de l'endemà de la seua publicació en el Diari oficial de la Comunitat Valenciana (DOCV), i produirà efectes des del dia 1 de gener de 2013 fins al 31 de desembre de 2017.  
  
Article 5. Denúncia del conveni   
Qualsevol de les parts podrà sol·licitar la revisió del conveni, formulant la denúncia per escrit, davant de l'altra part i davant de l'autoritat laboral competent amb un mes d'antelació al venciment del termini de vigència o qualsevol de les seues pròrrogues. El conveni es considerarà tàcitament prorrogat per períodes d'un any si no hi ha denúncia.   
  
Denunciat el present conveni, totes les seues disposicions romandran vigents fins a l'entrada en vigor d'un nou.  
  
Article 6. Vinculació a la totalitat  
Les condicions que es pacten, siga quina siga la seua naturalesa i contingut, constituïxen un conjunt unitari i indivisible, i les parts que el subscriuen accepten que les obligacions que recíprocament contrauen tenen una contraprestació equivalent amb els drets que adquirixen, considerant tot això en el seu conjunt i en còmput anual, sense que per tant els pactes que es formalitzen puguen ser interpretats o aplicats en manera aïllada i amb independència dels altres.  
En el supòsit que la jurisdicció competent, fent ús de les seues facultats, anul·le o invalide algun dels pactes continguts en el present conveni, les parts negociadores disposaran d'un termini de trenta dies per a ir a la seua renegociació, transcorregut el dit termini sense que cap de les parts haja impugnat la resta del conveni, este es considerarà vàlid en la part no anul·lada o invalidada.  
  
Article 7. Condicions més beneficioses  
Es respectaran com a drets adquirits ad personam, les situacions personals que puguen existir a la data de la firma d'este conveni que, computades en el seu conjunt i còmput anual, siguen superiors a les establides en este.  
  
Article 8. Compensació, absorció  
Totes les condicions econòmiques que s'establixen en el present conveni, siguen o no de caràcter salarial, són compensables en el seu conjunt i còmput anual amb les millores de qualsevol tipus que satisfeia l'empresa, bé siga per imperatiu legal, conveni col·lectiu, laude, contracte individual, ús o costum, concessió voluntària de l'empresa o qualssevol altres causes.  
Les dites condicions també seran absorbibles, fins on arriben i en còmput anual, pels augments que en el futur puguen establir-se en virtut de preceptes legals, conveni col·lectiu, contractes individuals de treball i per qualssevol altres causes.  
Qualsevol variació en les disposicions generals futures o passades sobre retribució només tindran eficàcia pràctica si en el seu conjunt global i còmput anual sobrepassen el nivell d'este conveni, igualment, en global i còmput anual.  
  
Article 9. Organització del treball  
L'organització, direcció, control i vigilància de l'activitat laboral correspon a l'empresa o a la persona en qui esta delegue.  
Els treballadors de l'empresa prestaran els seus servicis al lloc acordat; no obstant això, l'empresa, en exercici del seu poder directiu, i consultant prèviament amb els delegats de personal, membres del comité d'empresa, o delegat sindical, en defecte dels anteriors, podrà destinar-los a qualsevol centre de treball, sucursal o delegació, amb els límits i requisits establits en el vigent article 40 de l'Estatut dels Treballadors.   
  
Donades les especials característiques del treball en què s'ha de realitzar la prestació del servici per a empreses clients, la mobilitat funcional i geogràfica del personal estarà determinada per les facultats d'organització de l'empresa, que irà a la distribució del seu personal entre els diversos llocs de treball de la manera més racional i adequada als fins productius, considerant-se sempre com a centre de treball del personal el centre de l'empresa que corresponga al codi compte de cotització, independentment del lloc físic on es desenrotlle el treball i que si és el cas es consigne en el contracte de treball.  
La mobilitat funcional i geogràfica haurà de respectar els límits i requisits establits en els vigents articles 39 i 40 de l'Estatut dels Treballadors.  
  
Article 10. Contractació  
Els contractes de treball podran concertar-se per temps indefinit, per duració determinada, a temps parcial, per obra i servici determinat i per qualsevol altra modalitat de contracte prevista en la legislació vigent.   
  
La duració dels contractes es regirà pel que establix la legislació vigent en cada moment.   
Els contractes de duració determinada per circumstàncies del mercat, acumulació de tasques o excés de comandes regulat en el número 1 de l'apartat b de l'article 15 de l'Estatut dels Treballadors podran tindre una duració màxima de 12 mesos dins d'un període de 18 mesos a comptar del moment en què es produïsquen estes causes.  
Per a la cobertura de llocs de treball vinculats a un contracte de prestació de servicis o a un contracte d'explotació industrial per a tercers, per un temps determinat o en el qual es preveja la resolució unilateral d'este, l'empresa podrà contractar personal per a la prestació del servici sota la modalitat d'obra o servici determinat. La duració del contracte laboral estarà supeditada al contracte mercantil, siga quina siga la causa de resolució d'este.  
Els treballadors contractats a temps determinat tindran els mateixos drets i igualtat de tracte en les relacions laborals que els treballadors indefinits, excepte les limitacions que es deriven de la naturalesa i duració del seu contracte.  
  
Article 11. Període de prova  
Per a cada nivell professional el període de prova queda establit com es detalla a continuació:   
Nivell 1: un mes.  
Nivell 2: dos mesos.  
Nivells 3, 4 i 5: tres mesos.  
Nivells 6 i 7: sis mesos.  
  
Article 12. Preavís de cessament  
Els treballadors que es proposen cessar en el servici de l'empresa hauran de comunicar-ho a l'empresa siga quina siga la seua categoria professional o la modalitat del contracte existent, excepte quan siga dins del període de prova o venciment del contracte, amb una antelació mínima de 15 dies per als nivells de l'1 al 4 i dos mesos per a la resta. La falta del preavís, que haurà de ser comunicat per escrit a l'empresa i esta acusar-ne la recepció, determinarà una sanció econòmica per al treballador consistent en la detracció en la liquidació que se li haja de fer per este cessament, sense excloure'n cap concepte, de l'import d'un dia de salari per cada dia de retard del preavís. La valoració d'eixe dia s'efectuarà per la mitjana de percepció diària aconseguida pel treballador en els dotze mesos anteriors o període menor si la seua prestació de servici no ho ha aconseguit.  
  
Article 13. Modificació de les condicions de treball   
Quan existisquen provades raons econòmiques, tècniques, organitzatives o de producció, la direcció de l'empresa, dins del respecte als límits d'este conveni i amb la consulta prèvia als representants sindicals, podrà modificar les condicions de treball. En tot cas es consultarà també el treballador o treballadors afectats i es procurarà arribar a un acord amb ells.  
  
Article 14. Classificació professional  
Els treballadors afectats pel present conveni, en atenció a les funcions que desenrotllen, tenint en compte els seus coneixements, experiència, grau d'autonomia, responsabilitat i iniciativa, etc., seran adscrits a un determinat grup funcional i a un nivell professional; la conjunció d'ambdós establirà la classificació organitzativa de cada treballador.   
  
1. Grups funcionals. Tots els treballadors que desenrotllen la seua activitat, tant en els centres de treball propis com en els de les empreses clients a qui es preste un determinat servici estaran classificats en un dels grups següents:   
Tècnics. És el personal amb alt grau de qualificació, experiència i aptitud equivalents a les que es puguen adquirir amb titulacions superiors, mitjanes o de Formació Professional reglada, realitzant tasques d'elevada qualificació i complexitat.   
Administratius. És el personal que pels seus coneixements i/o experiència realitza tasques administratives, comercials, relacions públiques, organitzatives, d'informàtica, de publicitat i, en general les especifiques de llocs amb permanència en tota la seua jornada o en part de la seua jornada en oficina.   
Operaris. És el personal que pels seus coneixements i/o experiència executa operacions relacionades amb la producció, bé actuant directament en el procés productiu, o en labors de manteniment, transport o altres auxiliars o de servicis, i que pot realitzar, al seu torn, funcions de supervisió.   
2 Nivells professionals:  
Nivell 1  
Criteris generals:  
Tasques que s'executen segons instruccions específiques, amb un alt grau de dependència, que requerixen preferentment esforç físic i/o atenció i que no necessiten formació específica, i ocasionalment un període d'adaptació.   
Exemples. Activitats manuals, peonatge, càrrega i descàrrega, neteja, utilització de màquines senzilles que no requerisquen ensinistrament especial i coneixements específics, personal auxiliar d'acompanyament de persones, hostesses, conserges, transport manual, així com altres tasques subalternes.   
Nivell 2  
Criteris generals:  
Tasques que consistixen en operacions realitzades seguint un mètode de treball precís, amb un alt grau de supervisió, que normalment exigixen coneixements professionals de caràcter elemental i d'un període d'adaptació.   
Exemples. Activitats relacionades amb processos d'elaboració de productes, introducció de dades, tractament de textos, tasques d'obra, fusteria, electricitat, mecànica, pintura, etc., de treballadors amb no massa experiència  
Nivell 3  
Criteris generals:  
Tasques consistents en l'execució d'operacions que, encara que es realitzen sota instruccions, requerisquen adequats coneixements professionals i aptituds pràctiques i la responsabilitat de les quals està limitada per una supervisió directa o sistemàtica.   
Exemples. Manipulació de màquines, tasques de construcció, electricitat, fusteria, pintura, mecànica, etc., amb capacitat i experiència suficient per a realitzar les tasques normals de l'ofici amb un mínim de supervisió, tractament de textos amb nocions d'idioma estranger, telefonistes recepcionistes amb nocions d'idioma estranger, tasques administratives i informàtiques de caràcter general, publicistes, tasques de magatzem que a més de les labors de càrrega i descàrrega impliquen altres complementàries dels magatzemistes, tasques de transport i paletització, realitzades amb elements mecànics que necessiten carnet o altres requisits de coneixements especials, conducció o conducció amb repartiment, amb permís de conduir C, D, E, comercials.  
Nivell 4  
Criteris generals:  
T Treballs d'execució autònoma que exigisquen habitualment iniciativa per part dels treballadors encarregats de l'execució, i que comporten sota supervisió la responsabilitat d'estos, els quals poden ser ajudats per un altre treballador o uns altres treballadors.   
Exemples. Tractament de textos amb domini d'idioma estranger, telefonistes recepcionistes amb coneixement d'idioma estranger, tasques administratives i informàtiques que requerisquen una alta especialització, comercials especialitzats o avançats, encarregats de secció o d'activitat, supervisió del manteniment de maquinària, etc.  
Nivell 5  
Criteris generals:  
Tasques que inclús sense suposar coresponsabilitat de comandament tenen un contingut alt d'activitat intel·lectual i d'interacció humana, en un marc d'instruccions precises de complexitat tècnica amb autonomia dins del procés productiu.   
Exemples. Treballs que requerisquen necessàriament per a la seua realització la possessió de titulacions universitàries de grau mitjà o equivalents, treballs de direcció tècnica, administrativa, de sistemes de processos de qualitat, etc.   
Nivell 6  
Criteris generals:  
Funcions que suposen la realització de tasques tècniques complexes i heterogènies, amb objectius globals definits i alt grau d'exigència en autonomia, iniciativa i responsabilitat.   
Exemples. Treballs que requerisquen necessàriament per a la seua realització la possessió de titulacions universitàries de grau superior o equivalents, completats amb una experiència dilatada en el seu sector professional. S'hi inclouen totes aquelles activitats el contingut de les quals consistisca en funcions que suposen la integració, coordinació i supervisió d'activitats realitzades per un conjunt de col·laboradors  
Nivell 7  
Criteris generals:  
Els treballadors pertanyents a este grup planifiquen, dirigixen i coordinen les diverses activitats pròpies del desenvolupament de l'empresa. Les seues funcions comprenen, entre altres, l'elaboració de la política d'organització, de recursos humans i el control de les activitats de l'organització. Prenen decisions o participen en la seua elaboració, exercixen llocs alts de direcció.   
Exemples. directors gerents, directors generals, directors comercials o de màrqueting, directors financers, etc.  
  
Article 15. Retribucions  
1. Treball a temps o jornada. Excepte pacte en contra, es pressuposa que la prestació de treball es concerta en la modalitat denominada a temps o jornada la contrapartida de la qual la constituïx la taula salarial.  
2. Salari base. És el component salarial que retribuïx la jornada normal i completa establida i que es correspon amb l'annex 1 que figura en este conveni per a cada nivell i que inclou l'import de dos gratificacions extraordinàries.  
3. Plusos i millores salarials. L'empresa podrà establir millores salarials a títol individual o col·lectiu, amb la denominació i contraprestacions o sense, que acorde amb el personal afectat.  
4. Salari hora efectiva de treball. Als efectes de qualsevol circumstància en la qual hagen de valorar-se temps d'abonament de salaris, com a títol enunciatiu poden ser retards en l'assistència, permisos d'hores no retribuïdes o causes semblants, s'acudirà al salari hora efectiva de treball que es calcularà dividint el salari anual contingut en les taules salarials de l'annex I, pel nombre d'hores a l'any establides com a jornada de treball en este conveni.  
5. Treballs a temps parcial. Les retribucions a què fa referència este conveni estan fixades per a una jornada laboral completa. El treballador que tinga establit un règim laboral de part de jornada percebrà les retribucions indicades en proporció a la jornada completa corresponent a la seua categoria professional.  
6. Complement de nocturnitat. Les hores compreses entre les vint-i-dos i les sis del matí es retribuiran amb el complement denominat de nocturnitat, la quantia del qual serà per nivell i hora la que es fixa en l'annex 1. S'exceptuen del que s'establix en el paràgraf anterior i, per consegüent, no correspondrà la compensació econòmica en els supòsits següents: les contractacions realitzades per a treballs que per la seua mateixa naturalesa es consideren nocturns com ara: guardes, porters, serens o semblants que es contracten per a desenrotllar les seues funcions durant la nit, amb una retribució on quede recollida esta circumstància.  
7. Plus de puntualitat i assistència. S'establix un plus de puntualitat i assistència que es percebrà d'acord amb la taula de l'annex II. El dit plus tindrà caràcter d'estímul a l'assistència i puntualitat. Es consideraran faltes de puntualitat els retards superiors a 10 minuts en l'inici de jornada i es consideraran faltes d'assistència, faltar al treball més d'1 hora dins de la jornada i horari habitual, sempre que en ambdós casos no es justifiquen degudament. Cada falta de puntualitat i assistència computarà amb valor 1. El resultat de dividir la suma de faltes de puntualitat i assistència entre 20,5 (mitjana de dies laborables per mes) ens donarà com a resultat l'índex de puntualitat i assistència sent 0 el valor òptim de puntualitat i assistència. No es percebrà el dit plus quan l'índex siga igual o superior a 0,10.  
8. Prorrateig de les gratificacions extraordinàries. Fent ús del que disposa l'Estatut dels Treballadors a este efecte, les parts acorden que les gratificacions extraordinàries disposades en el present conveni podran ser satisfetes a criteri de l'empresa prorratejant-les mensualment, i es reflectirà el seu valor en els rebuts salarials en una dotzena part del seu conjunt, però de manera separada de la resta de conceptes retributius perquè en siga fàcil la identificació.  
9. El personal tindrà dret a l'abonament de dietes i gastos de locomoció en els supòsits d'haver de realitzar, de manera temporal, eixides i/o prestació de servici en altres centres de treball, distints de l'habitual. El seu abonament es determina en l'annex III.   
10. Indemnitzacions i bestretes. Són les quantitats percebudes pel treballador per adquisició i manteniment de peces de treball, distància als centres de treball i qualssevol altres de la mateixa o semblant naturalesa. La seua quantia s'establirà individualment, atenent cada circumstància.  
11. Plus de transport. L'import a satisfer en concepte de plus transport, a fi de compensar el gasto, parcial o totalment originat pel desplaçament des del domicili de treballador al seu centre de treball habitual i viceversa, serà de 64,88 euros mensuals que s'abonaran en dotze pagues.  
  
Article 16. Increments salarials   
Durant el primer any de vigència del present conveni, any 2013, la retribució queda fixada en les taules de l'annex I.  
Per als anys successius s'incrementarà la mesa salarial amb l'IPC real de l'any anterior.   
  
Article 17. Garanties ad personam  
Les retribucions pactades en el present conveni són de mínims, i es respectaran aquelles que per acord individual entre empresa i treballador sobrepassen estos valors.   
  
Article 18. Temps de treball  
Les hores de treball anuals ordinàries i efectives són 1.800, que es podran distribuir segons les necessitats de l'empresa, sempre que es complisquen les garanties següents:   
La jornada setmanal serà com a màxim de 40 hores, en cinc o sis dies segons les necessitats concretes que es deriven del compliment del contracte amb els clients.   
Després de consultar amb els representants dels treballadors, l'empresa podrà establir un repartiment desigual de la jornada, sempre que en el seu període de més activitat no excedisca 9 hores diàries ni s'estenga per espai de més de 4 mesos.   
En les jornades continuades de més de 6 hores de duració, s'establirà un descans de com a mínim 15 minuts en mitat de la jornada.   
  
Article 19. Hores extraordinàries   
Tindran la consideració d'hores extraordinàries les que excedisquen la jornada ordinària establida en l'article 18 d'este conveni col·lectiu.   
  
De conformitat amb el que establix l'article 35 de l'Estatut dels Treballadors, ambdós parts pacten que l'empresa podrà compensar les hores extraordinàries per temps equivalents de descans retribuït o retribuir-les en metàl·lic. Per al supòsit de retribució de les hores extraordinàries en metàl·lic, estes seran abonades pels imports previst en l'annex I del present conveni.  
  
Article 20. Vacacions   
Tots els treballadors disfrutaran d'unes vacacions retribuïdes de trenta dies naturals anuals que podran ser fraccionats, per necessitats del treball, en dos períodes. En la mesura que siga possible l'empresa procurarà assegurar que la mitat del període vacacional es gaudisca en els mesos d'estiu, es consideren com a tals el període comprés entre el 15 de juny i el 15 de setembre.  
  
Article 21. Llicències retribuïdes   
El treballador, amb l'avis previ i la justificació, podrà absentar-se del treball, amb dret a remuneració per algun dels motius i pel temps següent:   
1. Quinze dies naturals en cas de matrimoni.   
2. Dos dies pel naixement de fill o per la defunció, accident o malaltia greus o hospitalització de parents fins al segon grau de consanguinitat o afinitat. Quan per este motiu el treballador necessite fer un desplaçament a este efecte, el termini serà de 4 dies.   
3. Un dia per trasllat de domicili habitual.   
4 Pel temps indispensable per al compliment d'un deure inexcusable de caràcter públic i personal, comprés l'exercici de sufragi actiu. Quan conste en una norma legal o convencional un període determinat, caldrà ajustar-se al que esta disposa pel que fa a la duració de l'absència i a la seua compensació econòmica.   
5. Quan el compliment del deure abans mencionat supose la impossibilitat de la prestació del treball degut en més del 20 per 100 de les hores laborables en un període de 3 mesos, podrà l'empresa passar al treballador afectat a la situació d'excedència regulada en l'apartat 1 de l'article 46 de l'Estatut dels Treballadors. En cas que el treballador, per compliment del deure o exercici del càrrec, perceba una indemnització, es descomptarà l'import d'esta del salari a què tinga dret en l'empresa.   
  
6. Per a realitzar funcions sindicals o de representació del personal en els termes establits legalment o convencionalment.   
7. Pel temps indispensable per a la realització d'exàmens prenatals i tècniques de preparació al part que hagen de realitzar-se dins de la jornada de treball.   
8. Un dia a l'any per a assumptes personals, sense necessitat de justificació, però amb preavís a l'empresa amb cinc dies d'antelació, i sempre que no coincidisquen en el mateix dia més d'una persona del mateix centre de treball, es respectarà per a això l'orde de sol·licitud del permís.   
  
Article 22. Festivitats   
A tots els efectes es considerarà dia festiu el que ho siga en cada moment a la localitat on el treballador exercisca físicament la seua activitat.  
  
Article 23. Règim disciplinari  
Graduació de les faltes.   
Les faltes comeses pels treballadors es classificaran atenent la seua importància i, si és el cas, a la seua reincidència, en lleus, greus i molt greus.   
Faltes lleus. Es consideraran faltes lleus les següents:  
1. Fins a tres faltes de puntualitat en un mes sense causa justificada.   
2. La no-comunicació amb l'antelació deguda d'una falta al treball per causa justificada, llevat que es prove la impossibilitat de fer-ho.   
  
3. Falta de neteja i endreça personal.   
4. Les discussions sobre assumptes aliens al treball, durant la jornada, que produïsquen alteracions en el servici encomanat.  
5. Falta d'atenció o diligència amb el públic, així com en l'exercici del treball encomanat.   
6. Faltar al treball un dia al mes sense causa justificada.   
7. Xicotets descuits en la conservació del material.   
8. No comunicar a l'empresa els canvis de residència o domicili.   
  
9. Utilitzar màquines, ferramentes o vehicles per als quals no s'està autoritzat.  
10. Participar en baralles o jocs.  
11. Falta de respecte i consideració en matèria lleu als subordinats, companys, caps, personal i públic, així com la discussió amb ells dins de la jornada de treball.  
Faltes greus: Es consideren faltes greus les següents:   
1. Més de tres faltes de puntualitat al treball durant un mes, sense causa justificada.   
2. Faltar dos dies al mes sense justificació.   
3. Simular la presència d'un altre treballador, valent-se de la seua fitxa, firma o targeta de control.   
4. Canviar, mirar, rebolicar els armaris i robes dels companys sense la deguda autorització.   
5. La negligència o les imprudències greus en l'exercici de l'activitat encomanada.   
6. Les comeses contra la disciplina en el treball o contra el respecte degut als seus companys i superiors.   
7. La negligència greu en la conservació i utilització de materials i màquines que el treballador tinga a càrrec seu.   
8. L'abandó del treball sense causa justificada.   
9. Realitzar, sense l'oportú permís, treballs particulars o l'ús d'elements de l'empresa durant la jornada de treball en benefici propi.   
10. La reincidència en qualsevol falta lleu en un període de tres mesos.   
11. La inassistència a cursos de formació professional en horari de treball.   
12. La inassistència a cursos de formació en prevenció de riscos laborals en horari de treball.   
Faltes molt greus. Es consideraran faltes molt greus les següents:   
1. Més de deu faltes de puntualitat no justificades en el període de tres mesos, o de vint durant sis mesos.   
2. Faltar al treball més de dos dies al mes sense justificació.   
3. El frau, la deslleialtat i l'abús de confiança en gestions encomanades.   
4. El furt, el robatori i l'apropiació indeguda, tant als altres treballadors com a l'empresa o a qualsevol persona dins dels locals de l'empresa o fora durant l'exercici de la seua activitat laboral.   
  
5. La simulació comprovada d'accident o malaltia.   
6. Fer desaparéixer, inutilitzar, destrossar o causar desperfectes en màquines, aparells, instal·lacions, edificis, efectes, documents i departaments de l'empresa.   
7. L'embriaguesa i la toxicomania habitual durant el treball, si repercutixen negativament en el treball o en la imatge de l'empresa.   
8. La revelació a tercers de qualsevol informació de reserva obligada, quan d'això es puga derivar un perjuí sensible per a l'empresa.   
  
9. La competència deslleial.   
10. Els maltractaments de paraula o obra o faltes molt greus de respecte i consideració als superiors, companys o subordinats.   
11. Abandó del lloc de treball en llocs de responsabilitat, quan això ocasione evident perjuí per a l'empresa.   
12. L'abús greu d'autoritat amb els subordinats.   
13. La desobediència i la indisciplina reiterades o continuades en el treball.   
14. La disminució voluntària i continuada en el rendiment normal de treball.   
15. La imprudència o negligència inexcusables en l'exercici del treball, així com l'incompliment de les normes sobre prevenció de riscos laborals quan siguen causants d'accident laboral greu o produïsquen greus danys a l'empresa.   
16. La falsificació dels documents de control de treball.  
17. Els maltractaments de paraula o obra o falta greu de respecte i consideració de contingut sexista, racista o xenòfob.   
18. L'assetjament sexual en el treball.   
19. La reincidència en la comissió de falta greu en un període de tres mesos.   
Article 23. Sancions   
Les sancions que les empreses poden aplicar, segons la gravetat i les circumstàncies de les faltes comeses, seran les següents:   
1. Faltes lleus: amonestació verbal o amonestació escrita.   
2. Faltes greus: suspensió de sou i faena d'un a quinze dies.   
  
3. Faltes molt greus: Suspensió de sou i faena de setze a seixanta dies o acomiadament.  
  
Article 24. Il·licitud de la discriminació, violència de gènere i igualtat  
24.1. No-discriminació. Les parts firmants del present conveni es comprometen a vetlar pel compliment del principi d'igualtat d'oportunitats, condicions i tracte entre dones i hòmens, així com per la no-discriminació per qüestions de sexe, orientació o identitat sexual, naixement, origen racial o ètnic, religió, edat, discapacitat, malaltia, llengua o qualsevol altra condició o circumstància personal o social.  
  
Conscients de la necessitat de protegir els drets fonamentals de la persona i especialment la seua dignitat en l'àmbit laboral, les parts firmants del present conveni reconeixen la necessitat de previndre tots aquells comportaments que posen de manifest conductes d'assetjament en l'àmbit laboral, i es reitera que les dites conductes no seran tolerades sota cap circumstància.  
A este efecte, es considera com a:  
Assetjament sexual qualsevol comportament, verbal o físic, de naturalesa sexual que tinga el propòsit o produïsca l'efecte d'atemptar contra la dignitat d'una persona, en particular quan es crea un entorn intimidatori, degradant o ofensiu.  
Assetjament per raó de sexe qualsevol comportament realitzat en funció del sexe d'una persona, amb el propòsit o l'efecte d'atemptar contra la seua dignitat i de crear un entorn intimidatori, degradant o ofensiu.  
24.2. Violència de gènere. Les parts firmants es comprometen a la difusió i a vetlar pel compliment dels drets reconeguts en la Llei Orgànica 1/2004, de 28 de desembre, de Mesures de Protecció Integral contra la Violència de Gènere.  
24.3. Igualtat. Les parts firmants es comprometen a la difusió i a vetlar pel compliment del que establix la Llei Orgànica 3/2007 per a la igualtat efectiva entre dones i hòmens.   
Es crea una comissió d'igualtat, en el si de la Comissió Paritària del Conveni, com a punt de trobada de les parts per a analitzar els aspectes derivats d'esta matèria.  
  
Article 25. Comissió paritària  
25.1. Les parts firmants acorden establir una comissió paritària del conveni com a òrgan d'interpretació, mediació i vigilància del compliment del que establix el present conveni col·lectiu, i per a entendre de totes aquelles qüestions que la legislació vigent assigne a les comissions paritàries dels convenis col·lectius, així com per a conéixer i, si és el cas resoldre, sobre les matèries que se li encomanen en este conveni col·lectiu i sobre les quals, en acords posteriors se li puguen atribuir.  
  
25.2. La comissió paritària es compondrà d'un president, que serà designat al mateix temps per la representació empresarial i la dels treballadors, i de 2 titulars i 2 suplents per cada una de les esmentades representacions.  
A tots els efectes s'establix com a domicili de la comissió paritària el de la seu el domicili social de l'empresa  
25.3. Funcions. Les seues funcions específiques seran les següents:  
a) Vigilància del compliment del que s'ha pactat.  
b) Interpretació del conveni, les seues resolucions són, amb la publicació prèvia en el Diari Oficial de la Comunitat Valenciana, vinculants per a les parts.  
c) Estudi dels temes puntuals i específics relatius a l'ocupació.  
d) Les previstes en la legislació vigent per a la inaplicació de les condicions establides en el present conveni, el sotmetiment del qual serà voluntari per a les parts.  
e) Adaptació del present conveni als canvis legislatius i convencionals d'àmbit estatal amb caràcter immediat.  
f) Seran susceptibles de sotmetre's preferentment a la comissió paritària els conflictes, controvèrsies o disputes laborals que comprenguen una pluralitat de treballadors o afecte interessos suprapersonals o col·lectius. El sotmetiment a la mediació de la Comissió serà voluntari, i perquè actue este cal que hi haja acceptació expressa de les dos parts implicades.  
g) Totes aquelles previstes en la legislació vigent,   
25.4. Procediment.  
1) La comissió paritària es reunirà, en primera convocatòria no podrà actuar sense la presència de tots els vocals, bé titulars o els seus suplents, i en segona convocatòria, actuarà amb els que hi assistisquen.  
El president de la comissió tindrà veu, però no vot; també podran designar les respectives representacions els seus assessors, els quals no tindran vot però sí que tindran veu. La comissió es reunirà a instància de qualsevol de les organitzacions representades, dins dels primers cinc dies hàbils de cada mes, i es posarà d'acord amb el president sobre el lloc, dia i hora que haurà de celebrar-se la reunió.  
Els acords es prendran per unanimitat, corresponent a cada una de les parts que componen la comissió un vot.  
2) Les discrepàncies produïdes en el si de la comissió paritària a què fa referència l'article 6.e del V Acord de Solució Extrajudicial de Conflictes Laborals de la Comunitat Valenciana, sorgides en ocasió de l'aplicació i interpretació del present conveni col·lectiu, es resoldran de conformitat amb els iments regulats en el mencionat V Acord.  
  
25.5. Les resolucions o acords adoptats per la Comissió Paritària derivades de la seua funció d'interpretació tindran caràcter vinculant, i serà suficient la seua publicació per l'autoritat laboral en Diari Oficial de la Comunitat València  
ANNEX I  
TAULA SALARIAL CAH 6681  
  
   
Salari   
mensual  
(x14)  
 Salari anual Valor  
Hora   
extra Nocturnitat  
(x hora)  
   
Nivells  
retributius   
 Euros Euros Euros Euros  
Nivell 1 659,28 9229,96 5,13 1,18  
Nivell 2 707,3 9902,21 5,51 1,3  
Nivell 3 779,77 10848,84 6,07 1,41  
Nivell 4 905,77 12276,82 7,04 1,65  
Nivell 5 1031,95 14020,31 8,02 1,86  
Nivell 6 1169,61 16237,67 9,1 2,14  
Nivell 7 1306,94 18040,05 10,16 2,37  
   
  
ANNEX II  
Plus d'assistència i puntualitat 2013  
  
 Si índex: Si índex; Si índex   
 .= 0 >0 i < 0,05 .=o>0,05 i <0,10  
   
Nivells  
retributius   
 (euros mes x12) (euros mes x12) (euros mes x12)  
Nivell 1 27,7 20,75 13,85   
Nivell 2 34,64 25,97 17,32   
Nivell 3 41,55 31,16 20,75   
Nivell 4 48,46 36,36 24,24   
Nivell 5 55,4 41,55 27,71   
Nivell 6 62,33 46,74 31,16   
Nivell 7 69,24 51,94 34,64   
  
  
  
ANNEX III  
Dietes i gastos de locomoció  
  
Concepte Import  
(Euros)   
   
Mitja dieta 7,5   
Dieta completa 27,17   
Desp. locomoció; (vehicle propi) 0,2   
Desp. locomoció; (transport públic) Import del bitllet   
  
PLUS TRANSPORT 778,51